b'\n_START_ARTICLE_\nBilawal Bhutto Zardari\n_START_PARAGRAPH_\nBilawal Bhutto Zardari (s\xc3\xbcndinud 21. septembril 1988) on Pakistani poliitik. Alates 30. detsembrist 2007 on ta \xc3\xbcks kahest Pakistani Rahvapartei esimehest.\n_START_SECTION_\nP\xc3\xa4ritolu\n_START_PARAGRAPH_\nBilawal Bhutto Zardari p\xc3\xa4rineb poliitikute suguv\xc3\xb5sast. Tema vanaisa Zulfikar Ali Bhutto oli aastatel 1971\xe2\x80\x931973 Pakistani president ja seej\xc3\xa4rel aastani 1977 Pakistani peaminister. 1979. aastal hukati ta s\xc3\xb5jav\xc3\xa4elise valitsuse poolt korraldatud kohtuprotsessi tulemusel, kus ta m\xc3\xb5isteti s\xc3\xbc\xc3\xbcdi poliitilise oponendi m\xc3\xb5rva korraldamises._NEWLINE_Bilawali ema Benazir Bhutto oli samuti kahel korral Pakistani peaminister (1988\xe2\x80\x931990 ja 1993\xe2\x80\x931996) ning alates 1983. aastast Pakistani Rahvapartei esimees. Ta m\xc3\xb5rvati 27. detsembril 2007._NEWLINE_Poliitikas on tegev ka Bilawali isa Asif Ali Zardari, kes valiti 6. septembril 2008 Pakistani presidendiks._NEWLINE_Ta on Asifi ja Benaziri ainus poeg; lisaks temale s\xc3\xbcndis nende abielust veel kaks t\xc3\xbctart. Usutunnistuselt on kogu nende perekond \xc5\xa1iiidid.\n_START_SECTION_\nElulugu\n_START_PARAGRAPH_\nP\xc3\xb5hi- ja keskhariduse omandas ta Araabia \xc3\x9chendemiraatides Dubai Rashidi poisslaste koolis. Koolis oli ta \xc3\xb5pilaskogu esimeheks._NEWLINE_Ta on tuntud mitmek\xc3\xbclgse sportlasena. Bilawal on tegelenud p\xc3\xb5hjalikult taekwondoga, milles on omandanud musta v\xc3\xb6\xc3\xb6. Lisaks m\xc3\xa4ngib ta kriketit, ratsutab ja tegeleb laskmisega._NEWLINE_Keskkooli l\xc3\xb5petamise j\xc3\xa4rel sooritas Bilawal Zardari edukalt sisseastumiseksamid Oxfordi \xc3\x9clikooli, kus olid \xc3\xb5ppinud ka tema ema ja vanaisa. Alates 2006. aastast \xc3\xb5pib ta Oxfordi \xc3\x9clikooli Christ Churchi kolled\xc5\xbeis ajalugu ja politoloogiat._NEWLINE_30. detsembril 2007 valis Pakistani Rahvapartei Bilawali tema m\xc3\xb5rvatud ema asemel erakonna uueks esimeheks. Partei teiseks esimeheks valiti tema isa Asif Ali Zardari, kes j\xc3\xa4\xc3\xa4b kuni oma poja \xc3\xbclikooli\xc3\xb5pingute l\xc3\xb5puni partei tegelikuks juhiks._NEWLINE_Kui varem kasutas ta ainult oma isa perekonnanime Zardari, siis n\xc3\xbc\xc3\xbcd lisas ta sellele ka ema perekonnanime Bhutto.'